Broj: 711-I-2277-Pp-187/23-07-19

Zagreb, 10. listopada 2023.

**MARIO BANOŽIĆ**

**ministar obrane**

**Predmet: MARIO BANOŽIĆ, ministar obrane**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. listopada 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 27. srpnja 2023.g. zaprimilo prijavu Broj: 711-U-5624-Pp-187/23-01-4 u kojoj se navodi da je ministar obrane Mario Banožić predao zahtjev za pokretanje postupka za prelazak u zvanje naslovnog izvanrednog profesora na Ekonomskom fakultetu u Osijeku. Podnositelj postavlja upit je li taj izbor u koliziji s funkcijom koju obnaša obveznik odnosno treba li obveznik zamrznuti poslovni odnos u visokoobrazovnoj instituciji ili nema zapreke da se tijekom ministarskog mandata bavi znanstvenim radom i predavanjima. Isto tako, podnositelj postavlja upit je li obveznik u sukobu interesa budući da je nositelj kolegija na Hrvatskom vojnom učilištu čiji je osnivač MORH.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Mario Banožić obnašao dužnost ministra državne imovine od 19. srpnja 2019.g. do 22. srpnja 2020.g. te od 23. srpnja 2020. obnaša dužnost ministra obrane.

Povjeresntvo je radi provjere navoda u prijavi zatražilo od Hrvatskog vojnog učilišta dr. Franjo Tuđman podatke je li obveznik Mario Banožić nositelj kolegija ili predavač na Hrvatskom vojnom učilištu te ukoliko jest kojeg kolegija i kada je započeo s obavljanjem navedenih poslova. Nadalje, zatražen je podatak koji su uvjeti za nositelja kolegija / predavač i kojim propisom su isti propisani, jesu li i ranije ministri obrane bili nositelji kolegija/predavači na Hrvatskom vojnom učilištu te postoje li poslovni odnosi između Vojnog učilišta i Ministarstva obrane Republike Hrvatske te ukoliko postoje o kakvim poslovnim odnosima se radi.

Isto tako, Povjerenstvo je od Ekonomskog fakulteta u Osijeku zatražilo podakte je li obveznik Mario Banožić zatražio pokretanje postupka izbora u znanstveno-nastavno zvanje naslovnog izvanrednog profesora na Ekonomskom fakultetu Sveučilišta u Osijeku, koji su uvjeti za stjecanje navedene titule, je li Ekonomski fakultet obvezniku Mariju Banožiću usvojio traženo odnosno dodijelio status izvanrednog profesora te ukoliko nije iz kojeg razloga kao i predaje li obveznik Mario Banožić na Ekonomskom fakultetu Sveučilišta u Osijeku te ukoliko predaje kako je reguliran njegov radni odnos sa Ekonomskim fakultetom.

Ministarstvo obrane odgovorilo je dopisom KLASA: 711-03/23-01/1, URBROJ: 512M-23-2 od 22. kolovoza 2023.g. navodeći kratku povijest razvoja Vojnog učilišta kako slijedi.

Razvoj vojnoga obrazovanja započeo u listopadu 1991. provedbom časničkih tečajeva u Zagrebu, a u prosincu 1991. ustrojen je Časnički centar Hrvatske vojske. Dočasnička škola ustrojena je 1992. godine, a u siječnju 1993. Časnički centar postaje Hrvatsko vojno učilište, ustrojstvena jedinica Oružanih snaga Republike Hrvatske, gdje se provode programi usavršavanja i profesionalno vojno obrazovanje. Nakon toga, model civilno-vojnog školovanja pod nazivom ,,kadet“ započet je 2003. godine. Taj se model provodio tako da su se studenti kadeti stipendirali od prve godine studija na sastavnicama Sveučilišta u Zagrebu i Sveučilišta u Splitu, za popunu časničkih dužnosti u postrojbama borbenih rodova i rodova borbene potpore Oružanih snaga Republike Hrvatske. Uz akademsku uspješnost, kadet je bio obvezan proći i vojne module, kampove i programe obuke. Nakon završetka studija kadeti su primani u djelatnu vojnu službu i upućivani na temeljnu časničku izobrazbu, a po njezinu završetku dodijeljen im je prvi časnički čin. Model školovanja pod nazivom kadet trajao je do pokretanja vojnih studijskih programa u suradnji sa Sveučilištem u Zagrebu 2014. godine. Na Hrvatskom vojnom učilištu ,,Dr. Franjo Tuđman“ (u daljnjem tekstu Hrvatsko vojno učilište) provodi se sedam sveučilišnih studij skih programa: dva preddiplomska, dva diplomska i integrirana preddiplomska i diplomska te je u pripremi za akreditaciju poslijediplomski specijalistički studijski program za potrebe sustava domovinske sigurnosti. Prvi preddiplomski sveučilišni studijski programi za potrebe Oružanih snaga Republike Hrvatske „Vojno inženjerstvo“ i „Vojno vođenje i upravljanje" u trajanju od osam semestara počeli su se izvoditi u akademskoj godini 2014./2015. Njihovo pokretanje bilo je u skladu s člankom 48. Zakona o znanstvenoj djelatnosti i visokom obrazovanju „Narodne novine“, broj 123/03, 105/04,174/04, 2/07, 46/07, 45/09, 63/11, 94/13, 139/13, 101/14 i 60/15). Vlada Republike Hrvatske donijela je Odluku o pokretanju postupka za ustrojavanje posebnih studijskih programa za potrebe Oružanih snaga Republike Hrvatske („Narodne novine“, broj 91/13). Između Vlade Republike Hrvatske i Sveučilišta u Zagrebu 10. siječnja 2014. zaključen je Sporazum o ustrojavanju posebnih studijskih programa za potrebe Oružanih snaga Republike Hrvatske kojim se uređuju odnosi u ustrojavanju i izvođenju studijskih programa preddiplomskog sveučilišnog studija „Vojno vođenje i upravljanje" i preddiplomskog sveučilišnog studija „Vojno inženjerstvo" kojih je nositelj Sveučilište u Zagrebu, a suizvoditelj Hrvatsko vojno učilište. U provedbi navedenih studijskih programa sudjeluje 11 sastavnica Sveučilišta u Zagrebu i Hrvatsko vojno učilište. U potpori daljnjeg razvoja vojnog obrazovanja, Vlada Republike Hrvatske je u rujnu 2017. donijela Odluku o pokretanju postupaka za ustrojavanje diplomskih sveučilišnih studija, integriranih preddiplomskih i diplomskih sveučilišnih studija te poslijediplomskih studija za potrebe Oružanih snaga Republike Hrvatske („Narodne novine“, broj 96/17). Odlukom se pokreće postupak za ustrojavanje i akreditiranje sveučilišnih diplomskih studijskih programa „Vojno inženjerstvo" i „Vojno vođenje i upravljanje" u trajanju od dva semestra. Između Vlade Republike Hrvatske i Sveučilišta u Zagrebu 16. svibnja 2018. zaključen je Sporazum o ustrojavanju diplomskih sveučilišnih studija za potrebe Oružanih snaga Republike Hrvatske kojim se uređuju odnosi u ustrojavanju i izvođenju studijskog programa diplomskoga sveučilišnog studija „Vojno vođenje i upravljanje“ i diplomskoga sveučilišnog studija „Vojno inženjerstvo“ kojih je nositelj Sveučilište u Zagrebu, a suizvoditelj Hrvatsko vojno učilište. Pokrenuti su u akademskoj godini 2018./2019. uz angažiranje šest/sedam sastavnica Sveučilišta u Zagrebu i Hrvatskog vojnog učilišta. Na temelju Odluke Vlade Republike Hrvatske o pokretanju postupka za ustrojavanje posebnog studija „Vojno pomorstvo“ („Narodne novine“, broj 24/17) započet je postupak za ustrojavanje i akreditiranje sveučilišnog integriranog preddiplomskog i diplomskog studija „Vojno pomorstvo“ u okviru Sveučilišta u Splitu. Između Vlade Republike Hrvatske i Sveučilišta u Splitu 28. travnja 2017. zaključenje Sporazum o ustrojavanju studija „Vojno pomorstvo“, kojim se uređuju odnosi u ustrojavanju i izvođenju studijskog programa sveučilišnog integriranog preddiplomskog i diplomskog studija „Vojno pomorstvo“, kojeg je nositelj Sveučilište u Splitu, a suizvoditelj Hrvatsko vojno učilište. Pokrenut je u akademskoj godini 2018./2019., a radi se o integriranom preddiplomskom i diplomskom sveučilišnom studiju u trajanju od deset semestara, koji je namijenjen obrazovanju budućih časnika Hrvatske ratne mornarice i Obalne straže Republike Hrvatske, ali i mornaričkih časnika za potrebe Ministarstva mora, prometa i infrastrukture te Ministarstva unutarnjih poslova. „Vojno pomorstvo“ razvijeno je u suradnji Sveučilišta u Splitu i Hrvatskog vojnog učilišta sa smjerovima studija „Vojna nautika“ i „Vojno brodostrojarstvo“. Odlukom Vlade Republike Hrvatske o pokretanju postupaka za ustrojavanje sveučilišnih diplomskih studija, sveučilišnih integriranih preddiplomskih i diplomskih sveučilišnih studija te sveučilišnih poslijediplomskih studija za potrebe Oružanih snaga Republike Hrvatske (Narodne novine, br. 96/17), planirano je i pokretanje poslijediplomskih studija, što je i korak u transformaciji Hrvatskog vojnog učilišta u Sveučilište obrane i sigurnosti. Između Vlade Republike Hrvatske i Sveučilišta u Zagrebu zaključenje Sporazum o ustrojavanju poslijediplomskih specijalističkih studija za potrebe Oružanih snaga Republike Hrvatske i sustava domovinske sigurnosti. Sporazumom se uređuju odnosi u ustrojavanju, organiziranju i izvođenju poslijediplomskih specijalističkih studijskih programa za potrebe Oružanih snaga Republike Hrvatske i sustava domovinske sigurnosti kojih je nositelj Sveučilište u Zagrebu, a suizvoditelj Hrvatsko vojno učilište. Postojeći preddiplomski studij Aeronautika - smjer za vojne pilote koji se od 1992. godine izvodi na Fakultetu prometnih znanosti Sveučilišta u Zagrebu, nadopunjen je 2016. godine sa sveučilišnim diplomskim studijem. Kadeti, budući vojni piloti studiraju prve tri godine preddiplomskog studija u Zagrebu te potom dvije godine diplomskog studija s integriranom Pilotskom školom i Temeljnom časničkom izobrazbom u Zrakoplovnoj bazi u Zemuniku Donjem. U skladu sa strateškim dokumentima iz područja obrane, Strategijom nacionalne sigurnosti Republike Hrvatske iz 2017. godine i Strateškim pregledom obrane iz 2018. godine, započela je transformacija Hrvatskoga vojnog učilišta u Sveučilište obrane i sigurnosti te je taj proces pokrenut Zakonom o osnivanju Sveučilišta obrane i sigurnosti („Narodne novine“, broj 34/21). Navedenim Zakonom stvara se okvir za osnivanje sveučilišta kao visokoobrazovne i znanstveno-istraživačke ustanove za potrebe obrambenog sustava i sustava domovinske sigurnosti. U skladu s navedenim Zakonom, Sveučilište obrane i sigurnosti ,,Dr. Franjo Tuđman“ počelo je s radom odnosno ustrojavanjem 14. svibnja 2023. Prijelaznim odredbama toga Zakona propisano je da će u skladu sa Sporazumom Ministarstva obrane i Sveučilišta u Zagrebu o namjeri promjene statusa studijskih programa ustrojenih za potrebe Oružanih snaga Republike Hrvatske, koji je potpisan 18. ožujka 2020., rektor Sveučilišta u Zagrebu predložiti Senatu Sveučilišta u Zagrebu prijedlog odluke o prijenosu studijskih programa na Sveučilište obrane i sigurnosti ,,Dr. Franjo Tuđman“. Isto tako, u skladu sa Sporazumom Ministarstva obrane i Sveučilišta u Splitu o namjeri promjene statusa posebnog studija „Vojno pomorstvo“, koji je potpisan 4. lipnja 2020., rektor Sveučilišta u Splitu predložit će Senatu Sveučilišta u Splitu prijedlog odluke o prijenosu studijskih programa na Sveučilište obrane i sigurnosti ,,Dr. Franjo Tuđman“. Dinamika tijeka realizacije prijenosa studijskih programa utvrdit će se dinamičkim planom Ministarstva obrane i Sveučilišta u Zagrebu te Ministarstva obrane i Sveučilišta u Splitu, nakon što ga prihvate Senat Sveučilišta u Zagrebu odnosno Senat Sveučilišta u Splitu. Danom spajanja studijskih programa studenti upisani na preneseni studijski program postaju studenti Sveučilišta obrane i sigurnosti ,,Dr. Franjo Tuđman“.

Nadalje, Ministarstvo obrane navodi kako je slijedom iznesenoga, a u nedostatku dovoljnog broja zaposlenika Ministarstva obrane doktora znanosti izabranih u znanstveno-nastavno zvanje, svaka osoba u sustavu Ministarstva obrane s predmetnim zvanjem ključna za podizanje kvalitete studijskih programa za potrebe Oružanih snaga Republike Hrvatske. To je ključno i za pripremu obvezne reakreditacije nakon što preuzme navedene studijske programe Sveučilište obrane i sigurnosti ,,Dr. Franjo Tuđman“, u skladu s člankom 28. stavkom 4. Zakonom o osnivanju Sveučilišta obrane i sigurnosti (Narodne novine, br. 34/21). Ističe se da je ukupno 19 zaposlenika Ministarstva obrane doktora znanosti, koje uključuje i Oružane snage Republike Hrvatske kao njegov sastavni dio, izabrano je u znanstveno-nastavno zvanje (docent, izvanredni profesor, profesor, profesor u trajnom zvanju) i svi su uključeni u navedeni proces na studijskim programima za potrebe Oružanih snaga Republike Hrvatske te da navedenih 19 zaposlenika u znanstveno-nastavnom zvanju sudjeluje u 63 kolegija sa statusom: u 26 kolegija - nositelji, u 17 kolegija - sunositelji i u 23 kolegija - suradnici. Za ukupno sedam zaposlenika Ministarstva obrane doktora znanosti u postupku je izbor u znanstveno-nastavano zvanje docent na Sveučilištu u Zagrebu i svi su uključeni u proces na navedenim studijskim programima za potrebe Oružanih snaga Republike Hrvatske. Nadalje, navodi se da je određivanje sunositelja i suradnika iz Ministarstva obrane na kolegije u skladu sa sporazumima Vlade Republike Hrvatske i Sveučilišta u Zagrebu prema kojima će Sveučilište u Zagrebu sa svojim sastavnicama pomoći u transformaciji Hrvatskoga vojnog učilišta u visokoobrazovnu i znanstveno-istraživačku instituciju te razvijati znanstveno, znanstveno-nastavno i nastavno osoblje, a u konačnosti to je obveza u potpori preuzimanja sveučilišnih studijskih programa od Sveučilišta obrane i sigurnosti ,,Dr. Franjo Tuđman“ (preuzimanje mora imati minimalno 51 % nositeljstva svih predmeta).

Nadalje, navodi se kako je prema sporazumima sa Sveučilištem u Zagrebu i u skladu s potrebama kontinuiranog razvoja znanstveno-nastavnog osoblja iz obrambenog resora odnosno u svrhu osiguravanja kvalitete studijskog programa „Vojno vođenje i upravljanje" zapovjednik Hrvatskoga vojnog učilišta 12. siječnja 2021. uputio je Fakultetu organizacije i informatike Sveučilišta u Zagrebu i prijedlog s „Obrascem za promjenu suradnika/nositelja/izvođača/povjera predavanja na predmetu" Ekonomija obrane s prilogom „Obrazac 3 Životopis nastavnika” i „Nastavne kompetencije” za doc. dr. sc. Maria Banožića. Nakon toga prijedlog da doc. dr. sc. Mario Banožić bude sunositelj na preddiplomskom studiju „Vojno vođenje i upravljanje“ na kolegiju Ekonomija obrane Sveučilišta u Zagrebu pokrenut je na propisanom obrascu u skladu s procedurom i potpisan od nositeljice kolegija izv. prof. dr. sc. …………….., predstavnika u Vijeću studija sastavnice odnosno Fakulteta organizacije i informatike Sveučilišta u Zagrebu i zapovjednika Hrvatskoga vojnog učilišta general-pukovnika Mate Pađena. Nadalje, navodi se da je nakon suglasnosti Fakulteta organizacije i informatike Sveučilišta u Zagrebu odnosno nakon što je obrazac za promjenu suradnika/nositelja/izvođača/povjera predavanja na predmetu potpisan od nositeljice kolegija izv. prof. dr. sc. ……………… i predstavnika Fakulteta organizacije i informatike Sveučilišta u Zagrebu u Vijeću studija prijediplomskih studija „Vojno inženjerstvo“ i „Vojno vođenje i upravljanje“ Sveučilišta u Zagrebu prof. dr. sc. ……………., obrazac je dostavljen na postupanje Vijeću studija. Nadalje, Ministarstvo ističe kako je na četvrtoj sjednici Vijeća studija prijediplomskih studija „Vojno inženjerstvo“ i „Vojno vođenje i upravljanje“ Sveučilišta u Zagrebu održanoj 14. siječnja 2021. u okviru točke 2. jednoglasno prihvaćen prijedlog da se na kolegiju Ekonomija obrane u četvrtom semestru prijediplomskog studija „Vojno vođenje i upravljanje“ dodaje kao sunositelj i izvođač predavanja doc. dr. sc. Mario Banožić. Također se ističe da je u skladu sa zaključkom s četvrte sjednice Vijeća studija rektor Sveučilišta u Zagrebu prof. dr. sc. Damir Boras 15. siječnja 2021. donio je Odluku o promjeni nositelja/izvođača/suradnika/povjera predavanja na preddiplomskom sveučilišnom studiju „Vojno vođenje i upravljanje“ za akademsku godinu 2020./2021. za kolegij Ekonomija obrane, te je to evidentirano u Informacijskom sustavu visokih učilišta ISVU i u Informacijskom paketu prijediplomskog studija.

Ministarstvo stoga ističe kako je u u kolegiju Ekonomija obrane, Šifra: 129954, ECTS: 4.0, Godina: druga, četvrti semestar, nositelj dr. sc. ……….., sunositelj: doc. dr. sc. Mario Banožić, a izvođači: dr. sc. ………………. - seminar, predavanja, vježbe (Hrvatsko vojno učilište) i mr. sc. ………………… seminar, predavanja, vježbe (Hrvatsko vojno učilište).

Nadalje, navodi se da je odlukom matičnog odbora za polje ekonomije iz 2015. godine doc. dr. sc. Mario Banožić izabran u znanstvenog suradnika, a nakon toga i u znanstveno-nastavno zvanje docenta na Ekonomskom fakultetu u Osijeku, u skladu s uvjetima za izbor u znanstvena znanja. Ministarstvo navodi da s obzirom na to da je riječ o predmetu čiji je cilj, među ostalim, prepoznati važnost nacionalne sigurnosti i njezin utjecaj na ekonomski sustav države, Mario Banožić kao doktor ekonomskih znanosti, posjeduje kompetencije, znanja i iskustvo za održavanje predavanja budućim časnicima Hrvatske vojske. Isto tako, navodi se da zbog obveza dužnosti ministra obrane, doc. dr. sc. Mario Banožić do sada nije održavao predavanja kadetima na predmetnom kolegiju već se s kadetima polaznicima studija „Vojno vođenje i upravljanje", a u sklopu kolegija Ekonomija obrane, susreo 27. ožujka 2023. te im prezentirao daljnje planove razvoja Oružanih snaga Republike Hrvatske, koje uključuje nacrte strateških dokumenata iz područja obrane, obrambeni proračun i izdvajanja za obranu u okviru preuzetih međunarodnih obveza, te je to evidentirano u Informacijskom sustavu visokih učilišta ISVU kao predavanje od dva nastavna sata. Nadalje, ističe se da ministar obrane Mario Banožić nikada nije zatražio ni primao novčanu naknadu kao sunositelj kolegija Ekonomija obrane. Statusom sunositelja na kolegiju Ekonomija obrane doc. dr. sc. Mario Banožić nije ostvario korist u profesionalnom razvoju u akademskoj zajednici. Naime, ističe se da angažiranje u izvođenju predavanja, vježbi, seminara suradnika i sunositelja na kolegiju ovisi o odluci nositelja kolegija odnosno nositelj kolegija je odgovoran za dodjeljivanje broja sati predavanja, vježbi, seminara i nadzor provedbe.

Isto tako navodi se da je obveznik ranije tražio mišljenje po navedenoj zakonskoj osnovi te je Povjerenstvo za odlučivanje o sukobu interesa o tome dalo mišljenje 31. srpnja 2019., Broj: 711-I-1543-M-114/19-02-12. Uz to, navodi se da obveznik u skladu s člankom 17. stavkom 4. Zakona o sprječavanju sukoba interesa prijavljuje primitke ostvarene po osnovi iz članka 17. stavka 3. toga Zakona, što je vidljivo u imovinskoj kartici obveznika.

U odnosu na pitanje jesu li i ranije ministri obrane bili nositelji kolegija ili predavači na Hrvatskom vojnom učilištu navodi se da prijašnji ministri obrane nisu bili nositelji/sunositelji kolegija na studijskim programima za potrebe Oružanih snaga Republike Hrvatske iz razloga ne ispunjavanja uvjeta znanstveno-nastavnog zvanja, međutim, da su na slijedno-rastućim vojnim izobrazbama (Ratna škola - strateška razina, Intergransko zapovjedno stožerna škola - operativna razina i druge škole - taktička razina), za koja predavanja nije potrebno ispunjavanje navedenih uvjeta znanstveno-nastavnog zvanja, Ministarstvo obrane odnosno Oružane snage Republike Hrvatske angažirale ministre obrane i druge državne dužnosnike, kao i veleposlanike Republike Hrvatske i stranih država akreditiranih u Republici Hrvatskoj.

U odnosu na pitanje poslovnih odnosa između Ministarstva obrane i Hrvatskog vojnog učilišta navodi se da ne može postojati poslovni odnos između Hrvatskoga vojnog učilišta i Ministarstva obrane zato što je Hrvatsko vojno učilište ,,Dr. Franjo Tuđman“ ustrojstvena jedinica Oružanih snaga Republike Hrvatske. Nadalje, ističe se da je Zakonom o obrani („Narodne novine“, broj 73/13, 75/15, 27/16, 110/17 - Odluka Ustavnog suda Republike Hrvatske, 30/18 i 70/19) u članku 15. stavku 1. propisano da je Glavni stožer Oružanih snaga Republike Hrvatske združeno tijelo Oružanih snaga Republike Hrvatske ustrojeno u okviru Ministarstva obrane nadležno za pripremu, zapovijedanje, uporabu i korištenje Oružanih snaga Republike Hrvatske, dok je člankom 16. Zakona o obrani propisano da Glavni stožer Oružanih snaga Republike Hrvatske u okviru Ministarstva obrane obavlja poslove koji se odnose, među ostalim, i na planiranje, organizaciju i provedbu vojne izobrazbe u Oružanim snagama Republike Hrvatske.

U skladu s člankom 12. Zakona o obrani Ministarstvo obrane kao tijelo državne uprave ima planske, usmjeravajuće, koordinacijske i nadzorne funkcije u obrani te osigurava uvjete za funkcioniranje i djelovanje Oružanih snaga Republike Hrvatske te se sredstva za funkcioniranje Oružanih snaga Republike Hrvatske osiguravaju u državnom proračunu Republike Hrvatske na razdjelu Ministarstva obrane, a što je vidljivo i u smislu članka 7. Zakona o ustrojstvu i djelokrugu tijela državne uprave („Narodne novine“, br. 85/20 i 21/23).

Ekonomski fakultet Sveučilišta Josipa Juraja Strossmayera u Osijeku odgovorilo je dopisom KLASA: 007-01/23-01/02, URBROJ: 2158-96-01-23-38 od 12. rujna 2023.g. navodeći da je obveznik Mario Banožić podnio zahtjev za pokretanje postupka izbora u naslovnog izvanrednog profesora na Ekonomskom fakultetu u Osijeku koji je zaprimljen 21. lipnja 2023.g. Nadalje, navodi se da su uvjeti za stjecanje navedene titule naslovnog izvanrednog profesora propisani Pravilnikom o uvjetima za izbor u znanstvena zvanja („Narodne novine“, broj 28/17, 72/19,21/21 i 111/22) i Odlukom Rektorskog zbora o nužnim uvjetima za ocjenu nastavne i znanstveno-stručne djelatnosti u postupku izbora u znanstveno-nastavna zvanja („Narodne novine“, broj 122/17 i 120/21) . Isto tako, navodi se da je na posljendnjoj održanoj sjednici Fakultetskog vijeća Ekonomskog fakulteta u Osijeku 13. srpnja 2023. godine, na temelju Zahtjeva doc. dr. sc. Maria Banožića, pokrenut postupak izbora u naslovnog izvanrednog profesora međutim da postupak nije okončan, a da je obveznik doc. dr. sc. Mario Banožić 11. rujna 2023. godine dostavio Ekonomskom fakultetu u Osijeku putem e-maila zahtjev za obustavom navedenog postupka. Isto tako, navodi se da obveznik Mario Banožić nikada nije bio u radnom odnosu na Ekonomskom fakultetu u Osijeku te da u akademskoj godini 2022./2023.g. na navedenom fakultetu niti ne predaje.

Povjerenstvo je izvršilo uvid u dokumentaciju dostavljenu od strane Ministarstva obrane te Ekonomskog fakulteta Sveučilišta Josip Juraj Strossmayer u Osijeku te je utvrdilo da je točno da je obveznik Mario Banožić sunositelj kolegija Ekonomija obrane na preddiplomskom sveučilišnom studiju „Vojno vođenje i upravljanje“ na Hrvatskom vojnom učilištu kao i da je isti podnio, a potom povukao zahtjev za pokretanje postupka u izbora u zvanje izvanrednog profesora na Ekonomskom fakultetu u Osijeku.

Isto tako, Povjerenstvo je utvrdilo da obveznik ispunjava uvjete za sunositelja kolegija na Hrvatskom vojnom učilištu a budući da je uvjet znanstveno-nastavno zvanje doktora znanosti koje obveznik posjeduje. Isto tako Povjerenstvo je utvrdilo da je za sunositelja izabran sukladno proceduri kako je ona opisana u očitovanju Ministarstva.

Uvidom u Mišljenje broj 711-I-1543-M-114/19-02-12 od 31. srpnja 2019.g. Povjerenstvo je utvrdilo kako je u istome obvezniku Mariju Banožiću dano mišljenje da na temelju članka 14. stavka 5. ZSSI-a, može za vrijeme obnašanja dužnosti ministra državne imovine istovremeno obnašati funkciju predsjednika udruge CROMAR - Hrvatska udruga za marketing, funkciju člana Izvršnog odbora Lovačkog društva ,,Sloga“ Vinkovci i člana udruge Lovačko društvo Vinkovci kao i da nema zapreke za sklapanje Sporazuma između Ministarstva znanosti i obrazovanja i Ekonomskog fakulteta u Zagrebu o sponzorstvu stručne konferencije u organizaciji Ekonomskog fakulteta u Zagrebu, kojem bi stručni partner bila udruga CROMAR.

Člankom 17. st. 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Stavkom 2. istoga članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istoga članaka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo ističe kako, sukladno citiranim odredbama, obveznik ZSSI-a može tijekom trajanja mandata bez prethodnog odobrenja Povjerenstva obavljati edukacijsku djelatnost što uključuje i predavanje na visokim učilištima i sveučilištima u Republici Hrvatskoj i inozemstvu pri čemu obveznici svakako moraju ispunjavati uvjete za obavljanje navedenih poslova te ukoliko se radi o izboru u znanstveno-nastavna zvanja isti se mora odvijati sukladno proceduri jednako propisanoj za sve kandidate.

U konkretnom slučaju Povjerenstvo nije utvrdilo da je obveznik činjenicom da je izabran za sunositelja kolegija na Hrvatskom vojnom učilištu kao niti činjenicom podnošenja zahtjeva za izbor u zvanje izvanrednog profesora na Ekonomskom fakultetu u Osijeku provrijedio odredbe ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Mario Banožić, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana